Í næstum verður limagjaldið flutt sjálvvirkandi av kontu hjá teimum leikarum, ið skrásettu seg á mínrokning í fjør, og framvegis leika. Tey, ið ikki eru skrásett enn, melda til sjálvvirkandi gjaldsavtaluna á heimasíðuni, undir limagjald. Limagjaldið hjá øllum íðkandi skal gjaldast við mínrokning frá Elektron, har leikarin verður skrásettur eina ferð umvegis leinkjuna á heimasíðuni, og síðan verður gjaldið flutt árliga, so leingi leikarin íðkar í 07 Vestur. Til ber sjálvsagt at uppsiga gjaldsavtaluna, tá ein gevst at spæla. Øll, ið spæla við 07 Vestur, skulu verða limir í felagnum og gjalda limagjald. Tað er eisini krav frá FSF fyri at kunna luttaka í kapping, umframt at limaskapur krevst fyri at fáa lut í ítróttartryggingini hjá ÍSF. Allir gjaldandi limir hava eisini ognarlut í 07 Vestur á jøvnum føti. Um onkur ynskir at spæla við 07 Vestur, ella hevur børn í ynskja at spæla, og hevur trupult við, ella ikki megnar, at gjalda limagjaldið, kann viðkomandi venda sær til nevnd ella ungdómsnevnd, so verður ein loysn funnin. Eingin skal standa uttanfyri felagskapin av hesi orsøk.